**Julen flytter ind på Mantziusgaarden til Mantzius Julemarked 2019**

**1. december flettes julemånedens ypperste aktiviteter såvel som specialiteter sammen i Birkerøds kulturhjerte, når Birkerød Torvedage og MantziusLive præsenterer anden udgave af Mantzius Julemarked. I år med gratis entré.**

1. december kommer hele Birkerød grangiveligt til at summe af julestemning og forventningsglæde, når byen byder julen velkommen med både den årlige, traditionsrige juletræstænding på Majpladsen og Mantzius Julemarked 2019, der åbner dørene fra kl. 10.00 til 17.00.

Foreningen Birkerød Torvedage og Kulturcenter Mantzius lader for andet år i træk traditionelt håndværk, moderne design, delikatesser og underholdning mødes til et stemningsfuldt marked i Mantziusgaardens charmerende rammer.

Her kan du lune dig med en luksusgløgg efter juletræstændingen, gå genbrugs-gak og lave dine egne til-og-fra-kort sammen med byens bedste familieklub Mantzius for BØRN, hilse på naboen over de perfekte brændte mandler eller æbleskiver og selvfølgelig gøre julens indkøb eller tilføje nyt til ønskelisten, mens du udforsker over 20 håndplukkede stande med smagfulde fristelser som vine, søde sager og håndlavede smykker, smukke tekstiler, henrivende juledekorationer, keramik, moderne design og meget mere.

Blandt de første offentliggjorte stadeholdere finder du både nye bekendtskaber og kendinge fra sidste års julemarked, fra Birkerød Torvedages markeder og fra Birkerød Kulturnat - mød bl.a. Artibus Chokolade, Lene Madsens Saft & Marmelade, APOIDEA Honning og Løvebageren, og der er masser af kvalitet og håndværk i vente fra Birkerød og omegn.

Mantzius Julemarked bringer dig inspireret ind i december med glimtende udsmykning, omfavnende atmosfære, liflig duft og smag af julespecialiteter og uimodståelige juletilbud.

Læs mere på MantziusLive.dk.

Mantzius Julemarked 2019, 1. december kl. 10-17. Fri entré.